Die goeie nuus van die Evangelie
Kom ons blaai weer daar na Heb. 9 en 10 toe. Gaan lees dit net weer 'n keer.
Ek glo dit is tyd dat die Liggaam van Jesus vir eens en altyd deur wat hier staan, bevry moet word.
Ons moet snap dat die bloed van Jesus werklik alles gedoen het wat nodig was.
Hoeveel keer het ons al gesing oor die bloed van Jesus, maar dit nie werklik geglo nie.
Die bloed van Jesus bewerk vryheid, verlossing, vergifnis, lewe, genesing.
Kom ons bely dit net weer 'n slag met ons mond deur daardie bekende Pinksterlied saam te sing:
Jesus Christus, Sy lewe, Sy kruis, Sy volkome versoeningswerk, Sy liggaam, word alles beliggaam in dit wat ons beskryf as "Sy bloed", en is die hemel se antwoord op die mensdom en die aarde se sonde-probleem. Dit is die aller-oplossing!
Alles is en lê in Jesus en wat Hy vir ons gedoen het in Sy lewe op aarde, maar veral in dit wat gebeur het van die 9de tot die 12 April, in die jaar 32 n.C., toe Hy vir ons gekruisig, gesterf en opgestaan het.
Dit wat daar gebeur het toe Hy vir jou en my as die Sondelose, stukkend geslaan, beledig, skuldig en tot die dood toe veroordeel is, gekruisig is, plus Sy lyding aan die kruis, Sy sterwe, en dit wat daar in die 3 dae gebeur het in die hel, plus Sy opstanding uit die dood na Hy alles gedoen en volbring het wat die Vader Hom beveel het, dit is jou en my aller-oplossing.
Om in Hom te begin glo en om dit wat God belowe op grond van wat Jesus vir ons reeds gedoen het, is ons Woord uit die Hemel en is ons Goeie Nuus!
Om hierdie Woord oor Jesus ten volle te glo, is soos om opnuut gebore te word en te ontdek dat die lewende God self nou jou Pappa geword het.
Om die volle waarheid van die goeie nuus oor Jesus te ontdek, is om te ontdek dat jy 'n lid geword het van 'n nuwe volk, 'n nuwe generasie, wat God self Sy Ekklesia en die Liggaam van Jesus hier op aarde noem.
En dit is alles as gevolg van die Bloed van Jesus wat vir en namens ons gevloei het.
Die dag toe ons Jesus in geloof aangeneem het as Verlosser, Here en Koning, daardie dag het daardie bloed alles in ons lewe kom bedien en verander.
Daardie dag het ons gesterf sodat Jesus in en deur ons kan lewe.
Die volle Evangelie is dat God ons daardie dag in en deur Jesus verlos, vergewe, bevry, nuut en lewend gemaak het.
Maar daardie dag het ook gebeur wat die profete oor geprofeteer het: Daardie dag het God aan jou Sy geregtigheid bedien, los en sonder die ou Tora of wet.
Gaan kou 'n bietjie daaraan!
26 Feb 2018 at 09:25
Loof die Here, Hy is goed! Aan Sy liefde is daar geen einde nie!
Dit het tyd geword dat ons weer die volle waarheid moet snap oor die Evangelie, oor God se goedheid en genade in Jesus wat aan ons bewys is.
Dit het tyd geword dat mense moet besef dat solank as wat hulle nog Ou Testamenties gaan bly dink, en bly vasklou aan die ou Tora en dit aan mekaar gaan voorhou as ons toets vir die nuwe lewe in Christus Jesus, is hulle kop onder 'n doek, sê 2 Kor. 3. Dan verstaan hulle nie die evangelie nie!
Dan gaan hulle ook nooit die heerlikheid van God en die bevryding van die volle Evangelieboodskap oor Jesus wat ons ook kom vrymaak het van die ou Wet, snap en beleef nie.
Besef jy dat onder daardie Ou bedeling van die Ou Tora, kon die volk nooit, nooit, sommer net ingegaan het in die Allerheiligste om 'n ontmoeting met die lewende God self te hê nie!
Selfs die Hoëpriester is net toegelaat om net eenmaal 'n jaar daar in te gaan! En as hy dit gedoen het, moes hy so versigtig wees dat hy elke wet en reëling in die verband presies nakom, anders was hy dood!
Ek bedoel, hulle het hom met 'n tou vasgemaak, net vir in geval daar iets met hom daar binne gebeur en hulle hom daar moes uitkry, want self kon niemand anders daar ingegaan het nie.
Kom ek vertel jou iets anders oor daardie tyd.
Besef jy, dat die bloed wat die hoëpriester gebruik het om versoening te doen vir die sondes wat die volk bewustelik, maar ook onbewustelik gepleeg het, op daardie een dag wat hy kon ingaan in die Allerheiligste, wel gemaak het dat God hulle sondes vergewe het, maar niks kon verander aan hulle gewete nie. (Heb. 9:6 tot 22)
Ons gewete is soos die binnekamer van ons hart. As dit nie ook aangeraak word deur die bloed nie, gaan jy vir altyd bly terugdink aan die dinge wat jy gedoen het.
Dit is nou hier wat die wonderlike, volle waarheid van die Evangelie weer opnuut ons uit volle bors laat sing!
Want vir ons wat glo in Jesus Christus, het Sy bloed wat gevloei het midde Sy lyding en kruisiging vir ons, nie net ons sondes vergewe nie, maar ook ons gewete gereinig, en verder, sê 1 Joh. 1:9, "ons van alle ongeregtigheid te reinig".
Die genade wat ons s'n is onder die Nuwe Bedeling en die Nuwe Verbond, is dus soveel beter, soveel meer, soveel wonderliker, soveel dieper en meer volledig as enigiets wat moontlik was onder die Ou Bedeling, onder die Ou Tora.
Gaan lees maar self wat openbaar God se Gees hieroor aan ons daar in Heb. 9 en 10.
Ja, dit het van daardie oomblik toe jy gekies het om dit te glo, met jou bekering en wedergeboorte, reeds van daardie eerste dag af, onmiddellik, alles met jou begin gebeur. Selfs al het jy nie eers daar in die begin, met jou bekering, geweet wat staan in die Bybel hieroor nie.
Daardie oomblik het jy 'n nuwe mens geword. Daardie oomblik het God jou volkome vergewe. Daardie oomblik het Hy jou totaal vrygespreek, en ook jou gewete gereinig. En het jy God se kind geword.
Daarom glo ek, is dit hoog tyd dat alle volgelinge van Jesus, dit ten volle moet ontdek en dat hulle moet toelaat dat hierdie goeie nuus ook hulle gedagtes vernuwe.
Dit is tyd dat hulle die volle waarheid van die Evangelie oor die bloed van Jesus wat vir ons gestort is, in geloof moet vasgryp sodat hierdie waarheid enige doek wat daar nog oor hulle kop en verstand was, kan afruk en die waarheid hulle werklik volkome vry kan maak.
19 Feb 2018 at 11:21
Weet jy hoekom wil God iemand soos jy gebruik?
Onthou jy wat Paulus vir ons vertel het daar in 1 Tim. 1:15 tot 17?
Ja, dat God juis die slegste van slegte mense, daardie een wat almal afgeskryf het, kies om ander mense aan te raak in Sy genade.
Weet jy wat het ek in die verband nog ontdek? Ek het ontdek dat dit juis die rede is waarom Hy my ook kan en wil gebruik.
Ja, eintlik val ons almal eintlik in hierdie kategorie. Ons is in die lig van God se heiligheid, almal een van die ergstes van die ergstes. By God is daar nie 'n onderskeid nie. As jy skuldig is aan een sonde, is jy skuldig aan almal.
Ons kan dus na daardie boemelaar, of alkoholis, of bedrieër, kyk en sê: As dit nie vir die genade van God was in Christus Jesus, wat my lewe kom verander het nie, was dit ek daardie!
Ons is maar net wie ons nou is deur die onverstaanbare genade van God!
Dit is dié dat ek myself elke oggend in die spieël kyk en vir myself hardop sê: Jy is geseënd en uiters begenadig in Christus Jesus!
Dit het tyd geword dat baie van ons ontslae moet raak van hierdie selfregverdigende houding van ons, en moet ontdek hoe papvrot en totaal verlore ons was voordat God se genade in Christus Jesus ons uit genade en as gevolg van die goedheid en liefde van God gered het.
Dan sal ons begin liefhê soos Jesus. Want dit is hoe lief Jesus ons gehad het.
Gaan lees maar weer daardie verhaal oor daardie prostituut wat daar by Jesus se voete kom kniel het in Lukas 7.
Onthou jy daardie dag?
'n Fariseër het Jesus uitgenooi om by hom te kom eet. Maar omdat die man nie Jesus en die ander dissipels se stowwerige voete gewas het soos wat die wet hom beveel het nie, het Jesus daar langs die tafel met Sy stowwerige voete aangelê en begin eet.
Toe kom hierdie prostituut daar in en gaan al-huilende sit by daardie Sy stowwerige voete. En dan begin sy dit was met haar trane, en salf met 'n kosbare reukolie wat sy saamgebring het. En dan begin sy dit afdroog met haar hare.
Jy ken die gesprek wat daarna gevolg het tussen Jesus en die Fariseër baie goed. (En indien jy dit nie ken nie, gaan lees dit weer 'n slag daar in Luk. 7.)
As ons werklik besef wie ons was voordat God ons met ons bekering en wedergeboorte aangeraak en vergewe het, sal ons verstaan waarom die boodskap oor Jesus "Evangelie" en "goeie nuus" genoem word!